Budyska „Króna“ bě minjene tydźenje a měsacy jedna z wulkich temow w sprjewinym měsće. Byrnjež wčera k tomu wažny rozsud tworili, je přichod ležownosće a měšćanskeje hale dale wotewrjeny.
Budyšin (CK/SN). Z jednym wzdatym hłosom je Budyska měšćanska rada wčera rozsudźiła, měšćansku halu „Krónu“ kupić. Za 2,1 milion eurow Budyska bydlenjotwarska towaršnosć (BWB) ležownosć přewozmje. Z ćežko wujednanym kompromisom so radźićeljo dojednachu, 9 000 kwadratnych metrow wulki teren „na rezerwu“ kupić, zo móhli wuwiće na tym městnje sami postajeć a tomu zadźěwać, zo wosrjedź města dalša starownja, parkowanski dom abo wulkokupnica nastanu. Što ma so z „Krónu“ stać, wo tym chcedźa rěčeć, hdyž budźe kupne zrěčenje podpisane, rjekny wyši měšćanosta Alexander Ahrens (SPD). Za to je dosć chwile, wšako maja z dochodami z parkowanišća pjenjezy za financowanje kredita.
ces_Latn szl_Latn